Naam bekend van vlieënier wat in heli-ongeluk sterfNico Heyns. Foto: Facebook. Die polisie in die Wes-Kaap het bevestig die helikopterongeluk wat vanoggend plaasgevind het tydens ’n brandbestrydingspoging in die Vermaaklikheid-omgewing het die lewe van die 65-jarige Nico Heyns geëis. Heyns was ŉ vlieënier van Working on Fire (WOF). Kapt. Malcolm Pojie, woordvoerder van die polisie, het gesê Heyns het omstreeks 09:50 vermoedelik beheer oor die helikopter verloor. “Dit het na die grond getuimel en verongeluk. Die man is op slag dood. Hy is later as Nico Heyns van George geïdentifiseer,” het Pojie gesê. Volgens Pojie was daar niemand anders in die helikopter ten tyde van die voorval nie. “Die polisie op die toneel moes reël dat die liggaam spoedig verwyder word aangesien ŉ brand die omgewing begin verswelg het waar die helikopter neergestort het,” het Pojie gesê. Die polisie doen ŉ geregtelike doodsondersoek. Pappie Maja, woordvoerder van die Burgerlugvaartowerheid (BLO), het ook gesê die owerheid het begin met ŉ ondersoek na die voorval. “Forensiese kenners, onder wie die staatspatoloog, het die toneel besoek en gefynkam vir leidrade.” Die ondersoeke duur voort.